b"\n_START_ARTICLE_\nEsteve m\xc3\xa0rtir\n_START_SECTION_\nEsteve als textos antics\n_START_PARAGRAPH_\nL'\xc3\xbanica font per con\xc3\xa8ixer la seva vida i mort s\xc3\xb3n el llibre del Nou Testament conegut com els Fets dels Ap\xc3\xb2stols. Esteve va ser un dels set homes escollits pels ap\xc3\xb2stols poc temps despr\xc3\xa9s de la mort de Jes\xc3\xbas amb la funci\xc3\xb3 de diaca per gestionar els b\xc3\xa9ns comuns i repartir almoines entre les v\xc3\xaddues dins l'economia de l'esgl\xc3\xa9sia primitiva. Tamb\xc3\xa9 va predicar l'evangeli a la comunitat dels hebreus procedents de col\xc3\xb2nies hel\xc2\xb7lenitzades a la sinagoga de Jerusalem. El missatge d'Esteve va ser pr\xc3\xa8s com una agressi\xc3\xb3 a la Llei i se l'acusava de dir paraules blasfemes contra Mois\xc3\xa8s i contra D\xc3\xa9u. Una poblaci\xc3\xb3 agitada com la del Jerusalem d'aquell temps, provoc\xc3\xa0 que els m\xc3\xa9s excitats el portessin davant el Sanedr\xc3\xad i all\xc3\xa0 va fer un discurs carregat de fogositat i imprudent, considerat inadmissible per una assemblea encarregada de vetllar per la tradici\xc3\xb3 i la Llei, per la qual cosa l'acabarien matant. Al sentir-lo, els membres del Sanedr\xc3\xad estrenyien les dents i es corsecaven de r\xc3\xa0bia contra Esteve (Fets 7, 54) i es van tapar les orelles i s'abraonaren tots alhora contra ell (Fets 7, 57). Un grup d'exaltats el portaren als afores de Jerusalem i l'apedregaren. Dins el context pol\xc3\xadtic del moment, el Sanedr\xc3\xad no podia condemnar a ning\xc3\xba, ja que nom\xc3\xa9s era l'autoritat moral, perqu\xc3\xa8 el poder pol\xc3\xadtic i la for\xc3\xa7a p\xc3\xbablica residia en els romans. Pau de Tars tamb\xc3\xa9 hi era, segons sembla vigilant la roba dels que el lapidaren.\n_START_SECTION_\nTroballa del cos de Sant Esteve\n_START_PARAGRAPH_\nLa troballa o invenci\xc3\xb3 (del llat\xc3\xad inventio) del cos de Sant Esteve va tenir lloc en temps de l'emperador rom\xc3\xa0 Honori a Cafargamala al nord de Jerusalem._NEWLINE_L'escena es recull als textos de la Llegenda \xc3\xa0uria de Iacopo da Varazze corresponent al cap\xc3\xadtol intitulat El trobament del cos de sant Esteve, un cicle que recull antigues narracions sobre els miracles del protom\xc3\xa0rtir i la prodigiosa perip\xc3\xa8cia de les seves rel\xc3\xadquies. La fantasiosa hist\xc3\xb2ria de la troballa de les seves restes descrivia que, un cop sant Esteve fou mort pels jueus, lapidat per blasfem amb l'aprovaci\xc3\xb3 del jove Saule de Tars, futur sant Pau, el seu cos no va ser enterrat i va quedar exposat a la depredaci\xc3\xb3 de les b\xc3\xa8sties. Un cristi\xc3\xa0 devot, Gamaliel, el va enterrar en una sepultura que posse\xc3\xafa i on m\xc3\xa9s tard seria enterrat ell mateix i els seus fills Nicodem i Abbies, sense quedar cap rastre del lloc d'enterrament d'Esteve. Quatre-cents anys m\xc3\xa9s tard, Gamaliel es va apar\xc3\xa8ixer a un prevere anomenat Lluci\xc3\xa0, que vivia prop de Jerusalem i li va explicar el lloc on podia trobar el cos de sant Esteve i com identificar-lo. Trobaria dos vasos d'or amb roses vermelles al costat del sant, dos vasos d'or amb roses blanques al costat de Gamaliel i Nicodem i un vas d'argent al costat d'Abbies. Despr\xc3\xa9s de successives aparicions, Lluci\xc3\xa0 es va dirigir al bisbe Joan de Jerusalem. Varen anar en comitiva fins al lloc de la sepultura a Cafargamala on varen trobar i identificar cadascun dels cossos._NEWLINE_A partir de l'any 415 es va erigir una tomba oficial a Jerusalem._NEWLINE_Les suposades rel\xc3\xadquies de sant Esteve portades a Menorca el 418 originaren un fanatisme religi\xc3\xb3s encap\xc3\xa7alat pel bisbe Sever que s'express\xc3\xa0 en la persecuci\xc3\xb3 dels jueus de l'illa i la seva total conversi\xc3\xb3 al cristianisme._NEWLINE_\xc3\x89s objecte de veneraci\xc3\xb3 (dulia) tant en l'esgl\xc3\xa9sia cat\xc3\xb2lica com en l'ortodoxa. La seva festa se celebrava tradicionalment el 3 d'agost i el seu dies natalis se celebra el 26 de desembre."